ಭಾವನೆಗಳಿಲ್ಲದೆ ಬಾಳಿನಲ್ಲಿ ನೈಜತೆಯನ್ನು ಅನುಭವಿಸುವುದು ಕಷ್ಟಸಾಧ್ಯ ಬಳ್ಳಾರಿ,ಜ.22ಹಿ.ಸ : ಭಾವನೆಗಳಿಲ್ಲದೆ ಬಾಳಿನಲ್ಲಿ ನೈಜತೆಯನ್ನು ಅನುಭವಿಸುವುದು ಕಷ್ಟಸಾಧ್ಯ ಎಂದು ವಿಮ್ಸ್ನ ಆಡಳಿತಾಧಿಕಾರಿ ಡಾ. ಎ. ಚನ್ನಪ್ಪ ಅವರು ಅಭಿಪ್ರಾಯ ವ್ಯಕ್ತಪಡಿಸಿದ್ದಾರೆ. ರೇಡಿಯೋ ಪಾರ್ಕ್ನ ಸರ್ಕಾರಿ ಪ್ರಥಮ ದರ್ಜೆ ಮಹಿಳಾ ಕಾಲೇಜಿನಲ್ಲಿ ಜಿಲ್ಲಾ ಕನ್ನಡ ಸಾಹಿತ್ಯ ಪರಿಷತ್ತು ಏರ್ಪಡಿಸಿದ್ದ ಡಾ. ಸಂಪಿಗೆ ನಾಗರಾಜ ಅವರ ವೇದಾವತಿ ತೀರದಲ್ಲಿ ಕಾದಂಬರಿ ಕುರಿತ ವಿಚಾರ ಸಂಕಿರಣ ಉದ್ಘಾಟಿಸಿ ಅವರು ಮಾತನಾಡಿದರು. ಭಾವನೆಗಳು ಇಲ್ಲದೇ ನಿಜವಾದ ಬದುಕು ಕಟ್ಟಿಕೊಳ್ಳಲು ಸಾಧ್ಯವಿಲ್ಲ. ಗ್ರಾಮೀಣ ಸಂಸ್ಕೃತಿಯನ್ನು ಸಂಸ್ಕಾರಯುತ ಬದುಕನ್ನು ಪೋಷಿಸಿ ಬೆಳೆಸುವ ಕಾರ್ಯವನ್ನು ಹಳ್ಳಿಯ ಜನರು ಮಾಡುತ್ತಾರೆ. ಭಿನ್ನ ಸಂಸ್ಕೃತಿಗಳ ಆಚರಣೆಯ ಆಗರ ಗ್ರಾಮೀಣ ಜನರ ಬದುಕಿನಲ್ಲಿದೆ ಎಂದರು.ಬಹುಸAಸ್ಕೃತಿಯ ಗ್ರಾಮೀಣ ಬದುಕಿನಿಂದ ವ್ಯಕ್ತಿಯ ವ್ಯಕ್ತಿತ್ವ ವಿಕಸನವಾಗುವುದು. ಗ್ರಾಮೀಣ ಬದುಕಿನ ಪಲ್ಲಟಗಳ ಆಧುನಿಕತೆಯ ವೇಗವು ಯಾವ ರೀತಿಯಲ್ಲಿ ಬದಲಾವಣೆಗೊಂಡು ಹಳ್ಳಿಗಳು ಸಂಘರ್ಷದ ಹಾದಿಯಲ್ಲಿವೆ ಎಂಬುದನ್ನು ವೇದಾವತಿ ತೀರದಲ್ಲಿ ಕೃತಿಯು ಕಟ್ಟಿಕೊಟ್ಟಿದೆ ಎಂದರು. ಈ ಕೃತಿಯ ಉದ್ದಕ್ಕೂ ಗಾಂಧಿತತ್ವದ ಬೆಳಕು ಮೂಡಿಬಂದಿದೆ. ಈ ಕೃತಿಯು ಒಂದು ಹಳ್ಳಿಯ ಬದುಕನ್ನಷ್ಟೇ ಅಲ್ಲ, ಇಂದಿನ ಇಡೀ ಗ್ರಾಮ ಭಾರತದ ಜನರ ಮನಸ್ಸಿನ ಧಾವಂತಗಳ ಕನ್ನಡಿಯಾಗಿದೆ ಮೂಡಿಬಂದಿದೆ ಎಂದರು. ಕಾದಂಬರಿಯ ಆಶಯಗಳ ಕುರಿತು ಮಾತನಾಡಿದ ಎಸ್.ಜಿ. ಕಾಲೇಜಿನ ಆಂಗ್ಲ ಉಪನ್ಯಾಸಕ ಟಿ.ಎಂ. ಲಿಂಗರಾಜ ಅವರು, ಮನುಷ್ಯನ ಸಾಮಾಜಿಕ ಬದುಕಿಗೂ ಸಾಹಿತ್ಯ ಪ್ರಕಾರವಾದ ಕಾದಂಬರಿಗೂ ತೀವ್ರ ನಂಟಿದೆ. ವ್ಯವಸ್ಥೆಯಲ್ಲಾಗುವ ಸ್ಥಿತ್ಯಂತರಗಳ ಅಭಿವ್ಯಕ್ತಿಗೆ ಕಾದಂಬರಿ ಸೂಕ್ತವಾಗಿದೆ.ವೇದಾವತಿ ತೀರದಲ್ಲಿ ಕಾದಂಬರಿಯು ಸಾಮಾಜಿಕ ಪರಿಸರದ ಹಿನ್ನೆಲೆ ಅನುಗುಣವಾಗಿ ಅಲ್ಲಿಯ ತಲೆಮಾರುಗಳಲ್ಲಾಗುವ ಅನೇಕ ಬದಲಾವಣೆಗಳನ್ನು ಚಿತ್ರಿಸುತ್ತದೆ. ಜೀವನದಿ ವೇದಾವತಿಯನ್ನು ಸಂಕೇತವನ್ನಾಗಿರಿಸಿ ಸಾಮಾಜಿಕ ಅಂತಃಕರಣದ ಗ್ರಾಮೀಣ ಪಾತ್ರಗಳು ಹಳ್ಳಿಯನ್ನು ಸಂರಕ್ಷಣೆ ಮಾಡುವ ಕಾರ್ಯವನ್ನು ಹಾಗೂ ಅಲ್ಲಿನ ಆರ್ಥಿಕ ಬದುಕನ್ನು ಸಬಲಗೊಳಿಸುವ ಮತ್ತು ಅಲ್ಲಿನ ಕೆಟ್ಟತನವನ್ನು ಹೋಗಲಾಡಿಸುವಲ್ಲಿ ಶ್ರಮಿಸಿವೆ ಎಂದು ಹೇಳಿದರು. ಕಾದಂಬರಿಯ ವಸ್ತು ಮತ್ತು ವಿನ್ಯಾಸದ ಕುರಿತು ಮಾತನಾಡಿದ ಚಾಂದ್ಪಾಷ ಅವರು, ಕನ್ನಡ ಭಾಷೆಯಲ್ಲಿ ಗ್ರಾಮೀಣ ಪರಿಸರದ ಕಾದಂಬರಿಗಳು ಈಗಾಗಲೇ ಸಾಕಷ್ಟು ಹೊರಬಂದಿವೆ. ಆದರೆ ಅವೆಲ್ಲವುಗಳಿಗಿಂತ ವಿಭಿನ್ನವಾಗಿ ಗಡಿಭಾಗದ ತಲ್ಲಣಗಳನ್ನು ಕಟ್ಟಿಕೊಡುವ ಕಾರ್ಯ ಇದರಲ್ಲಾಗಿದೆ. ಕಾದಂಬರಿಯ ವಸ್ತು ಸಂಪೂರ್ಣವಾಗಿ ಗ್ರಾಮೀಣ ಬದುಕನ್ನೇ ಅವಲಂಬಿಸಿದ್ದರೂ, ಪಾತ್ರಗಳ ವಿನ್ಯಾಸದಲ್ಲಿ ಹೊಸ ಕುಸರಿ ಕಾರ್ಯವನ್ನು ಕಾದಂಬರಿಕಾರರು ಮಾಡಿದ್ದಾರೆ ಎಂದರು. ಕಾರ್ಯಕ್ರಮದ ಅಧ್ಯಕ್ಷತೆ ವಹಿಸಿದ್ದ ಕನ್ನಡ ಸಾಹಿತ್ಯ ಪರಿಷತ್ತಿನ ಜಿಲ್ಲಾಧ್ಯಕ್ಷ ಸಿದ್ದರಾಮಕಲ್ಮಠ ಮಾತನಾಡಿ, ಕಾದಂಬರಿಯು ಗಡಿಭಾಗದ ಅನೇಕ ಸಮಸ್ಯೆಗಳನ್ನು ಪ್ರತಿಬಿಂಬಿಸುತ್ತದೆ. ಹೇಗೆ ಹೊರರಾಜ್ಯದವರು ಇಲ್ಲಿ ನೆಲೆಸಿ ಗುತ್ತಿಗೆ ಕಾಮಗಾರಿಗಳನ್ನು ನಡೆಸುವ ಮೂಲಕ ದಬ್ಬಾಳಿಕೆ ಮಾಡುತ್ತಾರೆ ಎಂಬುದನ್ನು ಲೇಖಕರು ಸೂಚ್ಯವಾಗಿ ವಿವರಿಸುತ್ತದೆ. ಬಳ್ಳಾರಿ ಜಿಲ್ಲೆಯಲ್ಲಿ ಕೈಗಾರಿಕಾ ಸ್ಥಾಪನೆ, ವಿಮಾನ ನಿಲ್ದಾಣದಂತಹ ಸಮಕಾಲೀನ ಸಂಗತಿಗಳ ಮೇಲೆ ಕಾದಂಬರಿ ಬೆಳಕು ಚೆಲ್ಲುತ್ತದೆ ಎಂದರು. ಕಾದಂಬರಿಕಾರ ಡಾ.ಸಂಪಿಗೆ ನಾಗರಾಜ ಅವರು ಮಾತನಾಡಿ, ಕಾದಂಬರಿಯು ಸ್ಥಳೀಯ ಜಗತ್ತನ್ನು ಪರಿಚಯಿಸುತ್ತದೆ. ಹಳ್ಳಿಯ ಬದುಕಿನ ಏರಿಳಿತಗಳ ಚಿತ್ರಣವನ್ನು ಕೃತಿಯಲ್ಲಿ ದಾಖಲು ಮಾಡಿದ್ದೇನೆ. ಸಹೃದಯರು ಕೃತಿಯನ್ನು ಓದಿ ಆಸ್ವಾದಿಸಬೇಕೆಂದು ಕೋರಿದರು. ಮುಖ್ಯ ಅತಿಥಿಗಳಾಗಿ ಸರ್ಕಾರಿ ಪ್ರಥಮ ದರ್ಜೆ ಮಹಿಳಾ ಕಾಲೇಜಿನ ಪ್ರಾಂಶುಪಾಲ ಡಾ.ಕೆ.ಮಲ್ಲಿಕಾರ್ಜುನ, ವಕೀಲ ಬಂಡ್ರಾಳು ಎಂ.ಮೃತ್ಯುoಜಯ ಸ್ವಾಮಿ, ಯುವ ಮುಖಂಡ ಕೆ.ಆರ್.ಮಲ್ಲೇಶ್, ಲೇಖಕ ಡಾ.ಬಿ.ಆರ್.ಮಂಜುನಾಥ, ಕೆ.ಎಂ.ಮoಜುನಾಥ, ಗೌರವ ಕೋಶಾಧ್ಯಕ್ಷ ಟಿ.ಎಂ.ಪAಪಾಪತಿ ಉಪಸ್ಥಿತರಿದ್ದರು. ವಿದ್ಯಾರ್ಥಿನಿ ಸ್ವರ್ಣಾಂಜಲಿ ಪ್ರಾರ್ಥಿಸಿದರೆ, ಅನಿತ ಉತ್ತನೂರು ಸ್ವಾಗತಿಸಿದರು. ಶ್ರೀದೇವಿ ಕಾರ್ಯಕ್ರಮ ನಿರೂಪಿಸಿದರು. ಡಾ.ಸಿ.ಕೊಟ್ರಪ್ಪ ವಂದಿಸಿದರು.